== Biografi ==
Som søn af cellisten og komponisten Asger Lund Christiansen og sangerinden Jytte Lund Christiansen voksede Toke Lund Christiansen op med klassisk musik. Fra han var otte år kom han med i Tivoligarden, først med marchfløjte og siden med Boehm-fløjte. I garden spillede han ofte duetter med fløjtenisten Thomas Jensen, og de var i Tivolis koncertsal i 1963 solister sammen i Joachim Andersens ''Allegro Militaire'' for to fløjter og orkester. I 1964 hørte han fløjtenisten Holger Gilbert-Jespersen og besluttede sig for at blive fløjtenist. Samme år blev han optaget på DKDM i Poul Birkelunds klasse. Herfra debuterede han i 1968 som solist i Mozarts fløjtekoncert i G-Dur med sin franske lærer Marcel Moyse som dirigent. Efter konservatoriet studerede han et halvt år i London med William Bennett som lærer. Fra 1968 til 2013 var Toke Lund Christiansen solofløjtenist i DR-Symfoniorkester. I 1984 var han medstifter og solofløjtenist i kammerorkestret Collegium Musicum.
Levende_personer Personbillede_savnes Musik